/* KOM/2011/0537 v konečnom znení */ SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Strednodobé hodnotenie programu Colníctvo 2013





SÚVISLOSTI Program Colníctvo 2013 bol ustanovený rozhodnutím 624/2007/ES[1] ako viacročný akčný program pre oblasť colníctva v Spoločenstve s cieľom podporovať a dopĺňať akcie členských štátov na zabezpečenie efektívneho fungovania vnútorného trhu v oblasti colníctva. Vychádza zo štyroch predchádzajúcich programov (Matthaeus, Colníctvo 2000, Colníctvo 2002 a Colníctvo 2007). Hlavnými adresátmi príjemcami programu sú colné správy v členských štátoch, ďalšími príjemcami sú správne orgány a obchodné subjekty iných zúčastnených krajín. V súčasnosti je program otvorený členským štátom EÚ, kandidátskym krajinám a potenciálnym kandidátskym krajinám a krajinám, na ktoré sa vzťahuje Európska susedská politika. Popri 27 členských štátoch EÚ sa na programe zúčastňujú štyri ďalšie krajiny: Turecko a Chorvátsko (obe krajiny sa zapojili do predchádzajúceho programu). Srbsko a Bývalá juhoslovanská republika Macedónsko (do súčasného programu sa zapojili v roku 2009). Tento program sa týka obdobia od 1. januára 2008 do 31. decembra 2013. Ciele programu sa dosahujú najmä prostredníctvom: - spojené akcie, vrátane seminárov a pracovných porád, projektových skupín a riadiacich skupín, pracovných návštev, činností v rámci odbornej prípravy, monitorovacích akcií, porovnávacích analýz (benchmarking) a iných činností. - poskytovania informačných systémov IT, ako aj transeurópskych systémov a spoločných colných aplikácií. Podľa článku 22 ods. 1 rozhodnutia týkajúceho sa Colníctva 2013 tento program podlieha strednodobému hodnoteniu, ktoré uskutočňuje Komisia na základe údajov, ktoré poskytujú členské štáty. V záujme zabezpečenia konzistentnej metodiky a zosúladeného prístupu sa toho hodnotenie zmluvne zadalo externému konzultantovi „The Evaluation Partnership“ s osobitnou kvalifikáciou na vypracúvanie hodnotení. Útvary Komisie a zúčastnené krajiny poskytli tomuto externému zmluvnému dodávateľovi poradenstvo a podporu prostredníctvom riadiacej skupiny, ktorá sa opakovane stretávala počas trvania projektu. Táto správa prijatá Komisiou spĺňa povinnosť oznámiť výsledky strednodobého hodnotenia Rade, Európskemu parlamentu, Európskemu hospodárskemu a sociálnemu výboru a Výboru regiónov. Konečná hodnotiaca správa vypracovaná externým konzultantom je k dispozícii na stiahnutie na webovej stránke Europa GR TAXUD. ÚčEL HODNOTENIA Pri strednodobom hodnotení sa posudzoval dosah činností vykonávaných v rámci programu od roku 2008 do marca 2011. Preskúmal sa v ňom pokrok dosiahnutý doteraz v programovom období a miera napĺňania cieľov programu (účinnosť programu) pri primeraných nákladoch (efektívnosť programu). Taktiež sa v ňom zanalyzovalo, či ciele zodpovedajú potrebám v oblasti colníctva (posúdenie relevantnosti) a do akej miery program poskytuje pridanú hodnotu EÚ, teda či sa môžu ciele programu dosiahnuť lepšie prostredníctvom programu Spoločenstva než členskými štátmi. Okrem toho sa posudzovalo využitie finančných zdrojov a pokrok v nadväzných krokoch a implementácii, najmä pokiaľ ide o riadenie programu. Cieľom tohto strednodobého hodnotenia je vyhodnotiť, či by mal program pokračovať, a zároveň či by boli nutné úpravy programu na zostávajúce roky z hľadiska plánovania činností. Výsledky hodnotenia budú takisto súčasťou prebiehajúceho posúdenia vplyvu o budúcom programe pre oblasť colníctva 2020[2]. Závermi načrtnutými v uvedenom oznámení však nie sú dotknuté budúce rozhodnutia, ktoré Komisia môže v danej súvislosti prijať. METODIKA Externí konzultanti pracovali s podrobnou metodikou a ich odpovede sa zakladali na dôkladnej analýze a zisteniach pochádzajúcich z viacerých metód zberu údajov, ako je znázornené v ďalej uvedenej tabuľke (rozhovory, prieskumy verejnej mienky, nástroje kvantitatívneho zberu údajov, atď.). Údaje boli analyzované pomocou komplexného súboru hodnotiacich a posudzovacích kritérií, ktoré sa vypracovali v spolupráci s riadiacou skupinou pre projekt hodnotenia[3]. Opodstatnenosť zistení sa opätovne prediskutovala na zasadnutiach riadiacej skupiny. Z celkového pohľadu hodnoteniu prospela vysoká miera odozvy na prieskumy verejnej mienky distribuované colným úradníkom v členských štátoch a aktívna spolupráca vnútroštátnych koordinátorov programu Colníctvo 2013. Tabuľka – Zdroje údajov pre hlavné hodnotiace otázky Pridaná hodnota pre EÚ |( |(() |( |(() |( | |Zátvorky znamenajú, že preukazná hodnota získaná prostredníctvom danej metódy zberu údajov je len čiastočne relevantná pri zodpovedaní hodnotiacich otázok v príslušnej kategórii. POSÚDENIE Externý konzultant predložil konečnú hodnotiacu správu, ktorá predstavuje systematický a ucelený prehľad programu v oblasti colníctva. Podrobný súhrn činností a akcií uskutočnených od roku 2008 poskytuje spoľahlivý základ pre zistenia a závery, z ktorých vyplýva markantne vysoká úroveň spokojnosti zúčastnených strán a príjemcov programu. Zistenia Z hodnotenia vyplýva, že program je nastavený v úzkom súlade s potrebami a problémami príjemcov. Zistenia externých konzultantov uvedené v správe preukazujú, že program sa osvedčil ako dobrý prostriedok na podporu vykonávania politiky v oblasti colníctva. Z hodnotenia zároveň jednoznačne a jasne vyplýva, že výsledky programu viedli k želaným účinkom. Vo všeobecnosti vysoká efektívnosť a účinnosť programu sa dá sčasti vysvetliť jeho profesionálnym riadením, ktoré bolo vyhodnotené veľmi pozitívne. Z hodnotenia takisto vyplýva, že činnosti financované z programu Colníctvo 2013 napomohli zosúladiť pracovné metódy vnútroštátnych colných správ. Ako pozitívna stránka zavádzania programu sa vyzdvihla jeho flexibilita. Napríklad projektovým skupinám umožnila inšpirovať sa skúsenosťami vnútroštátnych colných správ pri riešení konkrétnych problémov a vytváraní riešení. V správe sa takisto dospelo k záveru, že program ponúka značnú pridanú hodnotu EÚ. Komisia oceňuje, že všetky zúčastnené strany posúdili program veľmi pozitívne. Programu sa darí dosiahnuť ciele, ktoré mu boli stanovené, pričom vnútroštátnym colným orgánom poskytuje platformu na spoluprácu, dodatočné nástroje, spoločné alebo interoperabilné IT systémy, spoločnú odbornú prípravu a možnosti koordinácie. Je to jasný dôkaz európskej pridanej hodnoty programu. Vnútroštátne správne orgány v colnej oblasti vyjadrili programu Colníctvo 2013 výrazne vysoké uznanie. Komisia preto konštatuje, že pokračovanie programu je vcelku žiaduce. Odporúčania pre zostávajúce programové obdobie Odporúčania na ďalšie zlepšenia vychádzajú z dôkladnej metodiky, rozsiahleho výskumu a analýzy údajov z prieskumov verejnej mienky a priamych rozhovorov so všetkými zúčastnenými stranami. Podrobné odporúčania sa uvádzajú v hodnotení. V záujme ešte väčšieho úspechu programu v zostávajúcich rokoch do roku 2013 sa navrhuje predovšetkým: 1. zaoberať sa vonkajšími otázkami, ktoré spomaľujú pokrok v zjednodušovaní obchodovania; 2. podporovať úplnú implementáciu vykonávacích ustanovení modernizovaného Colného kódexu a riadenia rizík a jednotné uplatňovanie kľúčových nových pravidiel, postupov a konceptov; 3. oboznámiť s výsledkami projektových skupín, ktoré rozvíjajú a zavádzajú iniciatívu o budúcnosti colníctva, širšie publikum; 4. zaviesť mechanizmy na pomoc colným orgánom pri predchádzaní, vyšetrovaní nelegálnych operácií a boji s nimi; 5. starostlivo posúdiť nové činnosti Colníctva 2013 z hľadiska ľudských zdrojov a zamedziť nárastu celkovej záťaže zamestnancov členských štátov a Komisie za súčasných hospodárskych okolností; 6. podporovať zapojenie obchodných združení do činností Colníctva 2013 tam, kde je to vhodné a primerané, a zabezpečovať transparentnosť pri výbere a pozývaní zástupcov jednotlivých spoločností na účasť v spoločných činnostiach; 7. dôkladne monitorovať využívanie spoločných nástrojov odbornej prípravy a v prípade potreby poskytovať dodatočnú podporu; 8. rozšíriť podporu kandidátskym krajinám a potenciálnym kandidátskym krajinám (vrátane nezúčastnených krajín); 9. zaoberať sa vonkajšími otázkami, ktoré obmedzujú účinnosť transeurópskych a spoločných colných IT systémov; 10. zdokonaliť postupy a súčinnosť medzi niektorými subjektmi Colníctva 2013; 11. zlepšiť spôsob, akým ART2[4] odzrkadľuje súvis medzi činnosťami a cieľmi/prioritami Colníctva 2013. Komisia tieto odporúčania vo všeobecnosti podporuje. Komisia v nadväznosti na projekt vypracuje akčný plán, ktorý bude reagovať na všetky odporúčania načrtnuté v hodnotiacej správe a objasní rozsah, do akého je možné ich implementovať v zostávajúcich rokoch plánovania činností. Komisia si uvedomuje napríklad dôležitosť úplnej implementácie vykonávacích ustanovení modernizovaného Colného kódexu. Prostredníctvom súčasného programu práce v tejto oblasti napredujú a v rámci budúceho programu budú posilnené. Dôsledky činností Colníctva 2013 z hľadiska ľudských zdrojov sa náležite preskúmajú a toto odporúčanie sa prejaví v koncepcii následného programu, ktorého cieľ bude zaviesť systematickejšie a efektívnejšie spôsoby spolupráce. Podobne sa Komisia zároveň zameriava na monitorovanie využívania spoločných nástrojov odbornej prípravy už v rámci súčasného programu a táto otázka sa tiež podrobne preskúma v posúdení vplyvu súvisiacom s budúcim programom. Komisia preskúma aj riadiacu schému Colníctva 2013 a fungovanie výboru a riadiacich skupín. Súhlasí s názorom konzultantov, že je možné dosiahnuť zlepšenia. [1] Rozhodnutie Európskeho parlamentu a Rady č. 624/2007/ES z 23.. mája 2007, ktorým sa ustanovuje akčný program pre colné správy v Spoločenstve (Colníctvo 2013). [2] Oznámenie Komisie. A Budget for Europe 2020 - Part II - Policy Fiches, KOM(2011) 500/II z 29. júna 2011. [3] Riadiacu skupinu tvorili úradníci Komisie a účastníci z vnútroštátnych colných správ. [4] Druhá verzia nástroja na spravovanie činností ( Activity Reporting Tool ) v rámci Colníctva 2013.